Roodepoort-kaping: Seun 'beter, maar emosioneel' | Maroela Media
Alan Bright, Marilize se swaer en woordvoerder van die familie, het Saterdag gesê hoewel Damian goed herstel, is hy baie emosioneel en wil nie in die hospitaal bly nie. Volgens Bright is albei dreineringspype uit Damian se longe verwyder en kan hy al regop sit. Hy sal na verwagting aanstaande week na 'n algemene saal geskuif word.
"Marilize het Vrydag fisioterapie gehad, maar sy is nog in baie pyn en baie moeg. Haar en Damian se herstel is net ongelooflik," het Bright gesê. Abigail (9), wat ook na die kaping in die hospitaal behandel is, is Dinsdag ontslaan en sterk sedertdien tuis aan.
Maroela Media het vroeër berig Marilize het verlede week Vrydag, kort voor 15:00, Damian en Abigail (9), by die Laerskool Horison in Roodepoort gaan oplaai in haar blou Hyundai i20. Sy was oppad om Martinique (1) by haar kleuterskool daar naby op te laai, toe hulle deur drie mans gekaap is. Die verdagte wat bestuur het, het sowat 5 km verder, op 'n skerp draai, beheer oor die motor verloor en oor 'n randsteen gery, voordat die motor teen 'n bakkie, wat 'n woonwa gesleep het, gebots het.
Die drie vermeende kapers is ook ernstig beseer in die botsing en in die hospitaal opgeneem. Hulle kon nog nie in die hof verskyn nie, aangesien twee steeds in die hospitaal behandel word.
Wonderlike nuus, sterkte!
Aan hierdie gesin, mag God jul dra en aan jul die krag gee, om dit wat gebeur het te vergeet, mag God jul versterk en bystaan, Marilize,mag jy gou herstel en jul as n Familie weer geluk hervaar. Als wat mooi is.